মুহাম্মদ শরিফ মুহাম্মদ রাজাই বকর
মুহাম্মদ শরিফ মুহাম্মদ রাজাই বকর (আরবি: محمد شريف محمد رجائي بكر, ইংরেজি: Mohamed Sherif; জন্ম: ৪ ফেব্রুয়ারি ১৯৯৬; মুহাম্মদ শরিফ নামে সুপরিচিত) হলেন একজন মিশরীয় পেশাদার ফুটবল খেলোয়াড়। তিনি বর্তমানে মিশরের পেশাদার ফুটবল লিগের শীর্ষ স্তর মিশরীয় প্রিমিয়ার লিগের ক্লাব আল আহলি এবং মিশর জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় অথবা বাম পার্শ্বীয় আক্রমণভাগের খেলোয়াড় হিসেবে খেলেন। শরিফ ২০২০ সালে মিশরের হয়ে আন্তর্জাতিক পর্যায়ে অভিষেক করেছেন; মিশরের জার্সি গায়ে তিনি এপর্যন্ত ১৮ ম্যাচে ৫টি গোল করেছেন।